"สมคิด" ตั้งกรรมการคุมธปท.ดูแลบาทแข็ง
"สมคิด" เดินหน้าตั้งคณะกรรมการดูแลการเงินการคลัง คุมอำนาจ ธปท. ดูแลค่าเงินบาทพยุงเศรษฐกิจ
8 ส.ค. 2562

"สมคิด" เดินหน้าตั้งคณะกรรมการดูแลการเงินการคลัง คุมอำนาจ ธปท. ดูแลค่าเงินบาทพยุงเศรษฐกิจ
นายสมคิด จาตุศรีพิทักษ์ รองนายกรัฐมนตรีด้านเศรษฐกิจ เปิดเผยว่า รัฐบาลจะตั้งคณะกรรมการร่วมเพื่อดูแลด้านการเงินการคลังของประเทศ โดยคณะกรรมการประกับด้วย กระทรวงการคลัง ธนาคารแห่งประเทศไทย (ธปท.) ตลาดหลักทรัพย์แห่งประเทศไทย (ตลท.) เพื่อดูแลค่าเงินบาทให้มีเสถียรภาพ หลังจากที่ผ่านมาค่าเงินบาทแข็งค่าขึ้นต่อเนื่อง กระทบกับการส่งออกและการขยายตัวของเศรษฐกิจไทยอย่างรุนแรง
ทั้งนี้ นายสมคิด มองว่า สงครามการค้าของโลกทวีความรุนแรง และกำลังมีสงครามค่าเงินเพิ่มขึ้นมาอีก จะส่งผลกระทบให้ค่าเงินบาทผันผวนรุนแรงขึ้นไปอีก กระทบการส่งออกให้ขยายตัวต่ำกว่าที่คาดไว้ และส่งผลต่อการชะลอเศรษฐกิจมากขึ้น จึงต้องมีการตั้งคณะกรรมการร่วมเพื่อดูแลด้านการเงินการคลังของประเทศ ขึ้นมาเพื่อเตรียมพร้อมรับมือความผันผวนที่จะเกิดขึ้นในอนาคต
สำหรับมาตรการกระตุ้นเศรษฐกิจ กระทรวงการคลัง ประสานกับ กระทรวงเกษตรและสหกรณ์ และกระทรวงการท่องเที่ยวและกีฬา อยู่ระหว่างการหารือสรุปรายละเอียดให้คณะรัฐมนตรี (ครม.) เศรษฐกิจ และ ครม. ชุดใหญ่ เห็นชอบภายใน 2 สัปดาห์นี้